Між тым польскія СМІ пішуць, што гэта ўжо не першая дамова пра супрацоўніцтва. І, маўляў, дзеля чаго яшчэ раз “братацца”? Сапраўды, і на сайце Гродзенскага гарвыканкама ёсць інфармацыя, што Гродна і Беласток — гарады-пабрацімы з 1960 года. Ды не варта забываць, што з таго часу, як кажуць, шмат вады выцекла: больш за паўвека прайшло. І Беларусь цяпер — не савецкая рэспубліка, а незалежная дзяржава, і Польшча — у складзе Еўразвяза. Дый новых магчымасцяў для супрацы з’явілася шмат. Але цікава ж пачытаць і ранейшую інфармацыю пра гарады-пабрацімы: “Сяброўства з Беластокам праверана часам — гэта наш першы з пародненых гарадоў. Пагадненне аб пабрацімскіх сувязях падпісана ў 1960 годзе. З 2004 па 2007 гады арганізацыямі вобласці сумесна з польскімі партнёрамі распрацаваны й рэалізаваны шэраг праектаў: “Развіццё трансгранічнага турызму ў рэгіёне Белавежская пушча”, “Невядомая Еўропа: развіццё турыстычнай інфраструктуры польска-беларускага памежжа ў раёне Аўгустоўскага канала і Нёмана” ды іншыя. Цеснае супрацоўніцтва завязалася ў культурнай сферы. Штогод праводзіцца рэгіянальны фестываль “Артыстычныя сустрэчы: Гродна — Беласток”, у якім прымаюць удзел творчыя калектывы Гродна і Беластока”.